— Дадзены дакумент мне ўпершыню патрапіў чатыры гады таму. Ён складзены выдатна, поўна. У пачатку 1920-х гадоў губернская камісія стварала даведнік і папрасіла з паветаў прыслаць свае матэрыялы. Матэрыялы лепельскія былі настолькі поўныя, грунтоўныя, сістэматызаваныя, што губернскія эксперты ставілі іх у прыклад усім астатнім паветам. Захавалася прыпіска “глядзіце і вучыцеся, як трэба пісаць гісторыю павятовага горада”. На вялікі жаль, невядома аўтарства гэтых матэрыялаў. Зыходзячы з аналізу тэксту, я прыходжу да высновы, што іх пісаў настаўнік, магчыма, настаўнік гісторыі, бо значная ўвага ўдзелена станаўленню і развіццю школьнай справы. Упамінаецца імя настаўніка Адама Людвігавіча Юцэвіча, які да сваёй смерці ў 1846 годзе “шмат зрабіў для вывучэння і захавання гістарычнай спадчыны Лепеля”. Упамінаецца і імя першага вядомага на Лепельшчыне аптэкара Адама Кірша, які перабраўся ў павятовы горад з Віцебска ў 1820-х гадах. Сёння я перадаю матэрыялы ў раённы краязнаўчы музей. Магчыма, лепельскім краязнаўцам удасца тое, чаго не змагла пакуль што я, — устанавіць імя аўтара матэрыялаў.